***PRIJEDLOG***

Na temelju članka 16. Zakona o komunalnom gospodarstvu (Narodne novine br. 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15), članka 30. Statuta Grada Samobora (Službeni vijesti Grada Samobora br. 3/16) i članka 77. Poslovnika Gradskog vijeća Grada Samobora (Službene vijesti Grada Samobora br. 4/16 – pročišćeni tekst), Gradsko vijeće Grada Samobora na \_\_ sjednici održanoj dana \_\_\_\_\_\_\_\_\_\_\_\_\_\_ donijelo je

**ODLUKU**

**O IZMJENAMA I DOPUNAMA**

**ODLUKE O KOMUNALNOM REDU**

**Članak 1.**

U Odluci o komunalnom redu (Službeni vijesti Grada Samobora br. 4/08, 7/08 i 7/09)

naslov glave IV. mijenja se i glasi:

„**IV.** **SAKUPLJANJE, ODVOZ I POSTUPANJE SA MIJEŠANIM KOMUNALNIM OTPADOM, BIORAZGRADIVIM KOMUNALNIM OTPADOM, RECIKLABILNIM OTPADOM I KRUPNIM (GLOMAZNIM) OTPADOM**“

**Članak 2.**

Članak 52. mijenja se i glasi:

„Način pružanja javne usluge prikupljanja miješanog komunalnog otpada i biroazgradivog komunalnog otpada, prikupljanja reciklabilnog i krupnog (glomaznog) otpada te nadzor nad provođenjem javne usluge utvrđen je Odlukom o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Grada Samobora (u daljnjem tekstu: Odluka o načinu pružanja javnih usluga).

Provedba mjera za sprječavanje nepropisnog odbacivanja otpada i mjera za uklanjanje otpada odbačenog u okoliš, uspostava sustava za zaprimanje obavijesti o nepropisno odbačenom otpadu i evidentiranje lokacija odbačenog otpada utvrđena je Odlukom o mjerama za sprječavanje nepropisnog odbacivanja otpada i mjerama za uklanjanje odbačenog otpada.“

**Članak 3.**

Članak 53. mijenja se i glasi:

„Poslove sakupljanja, razvrstavanja, odvoza i odlaganja otpada obavlja pravna ili fizička osoba (davatelj usluge) kojoj je povjereno obavljanje navedenih poslova, a registrirana je za obavljanje navedenih djelatnosti.

Obveze davatelja usluge i korisnika usluge definirane su u Odluci o načinu pružanja javnih usluga.“

**Članak 4.**

Članak 54. mijenja se i glasi:

„Korištenje javne usluge gospodarenja otpadom obavezno je za sve fizičke i pravne osobe na području Grada Samobora.

Sve fizičke i pravne osobe na području Grada Samobora dužne su koristiti spremnike u dogovoru s davateljem usluge.

Sve fizičke i pravne osobe na području Grada Samobora dužne su odlagati otpad u spremnike iz stavka 2. ovog članka prema vrsti otpada i uputama davatelja usluge.“

**Članak 5.**

Članak 55. mijenja se i glasi:

„Cijenu javne usluge gospodarenja otpadom obvezne su plaćati sve fizičke i pravne osobe vlasnici i/ili korisnici nekretnina s područja Grada Samobora.

Vlasnici i/ili korisnici nekretnina dužni su promjene vezane uz obračun naknade, kao i promjene vlasnika i/ili korisnika prijaviti davatelju usluge u roku od 15 dana od dana nastanka promjene.“

**Članak 6.**

Članak 56. mijenja se i glasi:

„Komunalni otpad se prije sakupljanja mora razvrstati prema svojstvima na reciklabilni otpad (papir, staklena ambalaža, metalna ambalaža, plastika, tetrapak), glomazni otpad, biorazgradivi i ostali otpad (mješani komunalni otpad).

Otpad se prema vrstama odvaja u za to predviđene spremnike te se ne smije miješati i odlagati u spremnike koji za to nisu namijenjeni.

Zabranjeno je rasipati otpad i odlagati ga pored spremnika.“

**Članak 7.**

Članak 57. mijenja se i glasi:

„Odvoz otpada obavlja se sukladno planu odvoza otpada koji korisnici dobivaju od davatelja usluge.

Spremnike za sakupljanje otpada na dan odvoza korisnik usluge dužan je postaviti ispred ulaza u dvorište.

Spremnici za otpad u višestambenim zgradama odlažu se u prostorije za tu namjenu ili na prostor u vlasništvu višestambenih zgrada.“

**Članak 8.**

Članak 58. mijenja se i glasi:

„Spremnike za sve korisnike javne usluge gospodarenja otpadom (fizičke i pravne osobe) osigurava davatelj usluge.“

**Članak 9.**

Članak 59. mijenja se i glasi:

„Glomazni otpad odvozi se prema planu davatelja usluge, a koji se donosi po zahtjevu korisnika javne usluge.“

Zabranjeno je glomazni otpad odlagati na javnu površinu.“

**Članak 10.**

Članak 60. mijenja se i glasi:

„Za sakupljanje otpada na ulicama, trgovima i drugim javnim površinama postavljaju se košare za otpad.

Košare se postavljaju na stupove uz pločnike i slobodnostojeća postolja.

Zabranjeno je postavljati košare za otpad na stupove na kojima se nalaze prometni znakovi, na drveća i na stupove predviđene za zastave i sl.

Košare nabavlja, postavlja i održava osoba kojoj je povjereno održavanje javnih površina.“

**Članak 11.**

Članci 61. - 70. brišu se.

**Članak 12.**

U članku 99. stavku 1. točke 29. – 32. mijenjaju se i glasi:

„29. se ne pridržava odredaba članka 54.;

30. ne razvrstava otpad prema svojstvima na reciklabilni otpad (papir, staklena ambalaža, metalna ambalaža, plastika, tetrapak), glomazni otpad, biorazgradivi i ostali otpad (mješani komunalni otpad) (članak. 56. stavak 1.);

31. se ne pridržava odredaba članka. 56. stavaka 2. i 3.;

32. se ne pridržava se odredaba članka 59.;“

**Članak 13.**

U članku 100. stavku 1. točke 16. - 21. se brišu.

**Članak 14.**

U članku 101. stavku 1. točke 2. - 5. se brišu.

**Članak 15.**

Ova odluka objavit će se u Službenim vijestima Grada Samobora, a stupa na snagu 01. veljače 2018. godine.

KLASA:

URBROJ:

**PREDSJEDNIK**

**GRADSKOG VIJEĆA**

**Miran Šoić**